Dis amptelik: Cheetahs en Kings se Pro14-avontuur begin oor vyf wekeDie Cheetahs en die Southern Kings se nuwe rugby-avontuur is Dinsdag amptelik bevestig en hulle sal van 1 September af aan die Pro14 van Celtic Rugby deelneem. Die twee spanne, wat vanjaar uit die Superrugbyreeks gesny is, sal Maandag weet wat hulle bepalings vir die kompetisie is. Dit sal ongetwyfeld die nuutjie van somerrugby vir Suid-Afrikaanse spanne behels. Die nuus is in ’n nuusverklaring deur Celtic Rugby bekend gemaak waar verwys word na die ‘langtermyn-strategiese ooreenkoms’ tussen dié liggaam en SA Rugby. Hierdie sal die eerste kompetisie wees waar spanne van die twee halfronde teen mekaar in dieselfde reeks meeding. Die twee Suid-Afrikaanse spanne sluit aan by die huidige 12 klubs in Wallis, Ierland, Skotland en Italië. Hulle sal in 21 ligawedstryde speel voordat die reeks met die eindstryd op 26 Mei 2018 ten einde loop. Dit is nie ŉ sommerso hierjy kompetisie nie. In die vorige seisoen het 270 toetsspelers in die kompetisie gespeel en ŉ verdere 25 het sedertdien hul buiging op toetsvlak gemaak. Nie minder nie as 27 van die Britse en Ierse leeus wat pas die reeks teen die All Blacks gedeel het, is van die Pro12(14) afkomstig. Die twee Suid-Afrikaanse spanne sal in 21 ligawedstryde elk speel. Die voorste drie spanne in elke van die twee afdelings sal na die uitspeelfase vorder. Elke afdeling sal uit sewe spanne bestaan en elke span sal ten minste een keer teen elke ander span te staan kom. Die Italiaanse, Skotse en Suid-Afrikaanse spanne sal ŉ addisionele wedstryd teen die ander spanne van hulle land speel, wat beteken dat die Cheetahs en die Kings drie keer sal kragte meet. Die indeling in afdelings is só gedoen dat elke land ewe veel spanne in elke van die twee afdelings sal hê. Die twee afdelings – Groep A Munster (Ierland), Ospreys (Wallis), Glasgow (Skotland), Cardiff Blues (Wallis), Connacht (Ierland), Zebre (Italië), Cheetahs (Suid-Afrika). Groep B Scarlets (Wallis), Leinster (Ierland), Ulster (Ierland), Edinburg (Skotland), Benetton (Italië), Dragons (Wallis), Southern Kings (Suid-Afrika).